ПРАВИЛНИК ЗА ПРИЛАГАНЕ НА ЗАКОНА ЗА ПОДПОМАГАНЕ И ФИНАНСОВА КОМПЕНСАЦИЯ НА ПОСТРАДАЛИ ОТ ПРЕСТЪПЛЕНИЯ

Глава първа
ОБЩИ ПОЛОЖЕНИЯ

 	Чл. 1. С правилника се уреждат:
 	1. организацията на дейността на Националния съвет за подпомагане и  компенсация на пострадали от престъпления, наричан по-нататък „Националния съвет“. 
2. правомощията и организацията на дейността на Експертната комисия към Националния съвет, наричана по-нататък „Комисията“;
3. редът за установяване на имуществените вреди и изплащането на финансовите компенсации на пострадали от престъпления;
4. условията и редът за финансирането на безплатната психологическа консултация и помощ по чл. 9, както и помощта по чл. 11, ал. 3 от Закона за подпомагане и финансова компенсация на пострадали от престъпления (ЗПФКПП);
5.  отчетността и контролът върху дейността на организациите за подкрепа на пострадали.

 Глава втора
ОРГАНИЗАЦИЯ НА ДЕЙНОСТТА НА НАЦИОНАЛНИЯ СЪВЕТ ЗА ПОДПОМАГАНЕ И ФИНАНСОВА КОМПЕНСАЦИЯ 
НА ПОСТРАДАЛИ ОТ ПРЕСТЪПЛЕНИЯ

Чл. 2. Националният съвет е колективен орган, който се състои от председател, дванадесет постоянни и дванадесет резервни членове, определени по реда на чл. 20, ал. 2 и 3 от ЗПФКПП. Председател на Националния съвет е министърът на правосъдието или оправомощен от него заместник-министър.

Чл. 3. Председателят:
1. представлява Националния съвет;
2. свиква заседанията на Националния съвет;
3. одобрява дневния ред на всяко заседание;
4. ръководи заседанията на Националния съвет, а при негово отсъствие за всеки конкретен случай определя със заповед член на Националния съвет, който да изпълнява функциите на председател.

Чл. 4. (1) Със заповедта за определяне на състава на Националния съвет се определя и секретар на Националния съвет, който е служител в Министерството на правосъдието. 
(2) Секретарят на Националния съвет:
1. осъществява връзката между членовете на Националния съвет, председателя му и Комисията по чл. 8, ал. 1;
2. подготвя проекта на дневния ред и го предоставя на председателя на Националния съвет за утвърждаване;
3. съобщава свикването на заседанията на Националния съвет, подготвя и предоставя материалите за заседанията и организира присъствието на членовете по чл. 2;
4. осигурява информационно, документално и технически провеждането на заседанията.
Чл. 5. (1) Националният съвет е постоянно действащ орган и заседава веднъж месечно.
(2) Членовете на Националния съвет се уведомяват от секретаря най-малко три дни преди датата на провеждане на редовните заседания.
 	(3) Заседанията на Националния съвет са редовно проведени, ако в тях участват най-малко две трети от членовете му. При липса на кворум председателят насрочва ново заседание не по-късно от три дни.

Чл. 6. (1) Решенията на Националния съвет се приемат с обикновено мнозинство от присъстващите. Те се оформят писмено в деня на провеждане на заседанието от секретаря на Националния съвет.
	(2) Решенията на Националния съвет съдържат реквизитите по чл. 24, ал. 3 и 4 от ЗПФКПП и се подготвят от Комисията по чл. 8, ал. 1. 
(3) Препис от решенията на Националния съвет се изпращат от секретаря на лицата, органите и организациите по чл. 24, ал. 6, 7 и 8 от ЗПФКПП в срока по чл. 17.

	Чл. 7. (1) За всяко заседание се води протокол от секретаря на Националния съвет. Протоколът се подготвя в 3-дневен срок от заседанието, подписва се от председателя и от секретаря и съдържа мотиви за всяко прието решение.
	(2) В двуседмичен срок от провеждане на заседанието по чл. 5, ал. 1, протоколът се публикува на интернет страницата на Националния съвет, при спазване на изискванията на Закона за защита на личните данни. 
	(3) Дейността на Националния съвет се осигурява технически от служители от администрацията на Министерството на правосъдието.    

 Глава трета
ПРАВОМОЩИЯ И ОРГАНИЗАЦИЯ НА ДЕЙНОСТТА НА ЕКСПЕРТНАТА КОМИСИЯ КЪМ НАЦИОНАЛНИЯ СЪВЕТ ЗА ПОДПОМАГАНЕ И КОМПЕНСАЦИЯ НА ПОСТРАДАЛИ ОТ ПРЕСТЪПЛЕНИЯ

	Чл. 8. (1) Към Националния съвет се създава експертна комисия за подпомагане на дейността му. Членовете на Комисията се определят със заповед на министъра на правосъдието.
	(2) Със заповедта по ал. 1 се определят председател, заместник-председател и член на Комисията, който да изпълнява функциите на председателстващ заседанията на Комисията при отсъствие на председателя и заместник-председателя.
(3) Със заповедта по ал. 1 се посочват задълженията на всеки от нейните членове.

Чл. 9. Комисията:
1.	разглежда постъпилите молби за финансова компенсация, изготвя писмено становище за основателността на всяка от тях и предлага на Националния съвет размер на финансовата компенсация за всеки отделен случай;
2.	подпомага Съвета при изплащането на финансовите компенсации;
3.	подпомага Националния съвет при изготвянето на образците на документи по чл. 21, т. 2 от ЗПФКПП;
4.	подпомага Националния съвет при разработването на политиката, планирането и представянето на законодателни и практически инициативи в областта на подпомагането на пострадалите от престъпления;
5.	подпомага Националния съвет при координиране на дейността на органите и организациите по чл. 6, ал. 1 от ЗПФКПП във връзка с изпълнението на ЗПФКПП;
6.	подпомага Националния съвет при оказването на съдействие на български граждани, пострадали от престъпления на територията на друга държава - членка на Европейския съюз, при попълване на молбите за финансова компенсация и ги изпраща на компетентния орган на другата държава членка;
7.	подпомага Националния съвет при възлагане на провеждането на виктимологични изследвания и осъществяване на съгласуването на други изследователски програми в областта на подпомагането на пострадалите от престъпления;
8.	подпомага Националния съвет при провеждането и координирането на информационната дейност по чл. 6, 6а, 6б и 7 от ЗПФКПП;
9.	подпомага Националния съвет при организирането и провеждането на подготовката и обучението на кадри в областта на подпомагането на пострадалите от престъпления;
10.	подпомага Националния съвет при осъществяването на международното сътрудничество в областта на подпомагането на пострадалите от престъпления;
11.	подпомага Националния съвет при осъществяването на процедурата по избор на организации за подкрепа на пострадали;
12.	осъществява контрол върху дейността на организациите за подкрепа на пострадали; 
13.	разглежда отчетите на организациите за подкрепа на пострадали;
14.	изготвя ежегодния доклад до министъра на правосъдието за предприетите действия за подпомагане и финансова компенсация на пострадалите от престъпления;
15.	най-малко веднъж на три месеца изготвя отчет до министъра на правосъдието за изразходваните средства във връзка с подпомагането и финансовата компенсация на пострадалите от престъпления.

Чл. 10. Председателят на Комисията:
1. свиква заседания на Комисията;
2. предлага дневния ред на всяко заседание;
3. ръководи заседанията на Комисията. 

Чл. 11. (1) Комисията е постоянно действащ орган и заседава веднъж месечно.
 (2) Членовете на Комисията се уведомяват от председателя три дни преди датата на провеждане на заседанието по служебна електронната поща и телефон. 
 	(3) При необходимост председателят на Комисията може по всяко време да свика извънредно заседание за разглеждане на текущи въпроси във връзка с прилагането на ЗПФКПП.

Чл. 12. (1) Със заповедта по чл. 8, ал. 1 се определя член от Комисията, който води регистър на постъпилите молби за финансова компенсация. 
(2) Регистърът по ал. 1 съдържа:
1. входящ номер на молбата;
2. трите имена на молителя;
3. престъплението, за което се търси финансова компенсация;
4. информация за предприетите действия по молбата;
5. решението на Националния съвет по молбата;
6. основанието за предоставяне или отказ за предоставяне на финансова компенсация.

Чл. 13. (1) Със заповедта по чл. 8, ал. 1 се определят членове от Комисията, които незабавно след изплащане на финансовата компенсация подготвят документите за предявяване на регресен иск по чл. 16 ЗПФКПП.
(2) За предявените регресни искове се води регистър, който съдържа:
1. номер на преписката по молбата за финансова компенсация, въз основа на която е изготвен регресният иск;
2. име на лицето, срещу което следва да се предяви иск и за каква сума;
3. номер на образуваното дело по описа на съда; 
4. диспозитив на съдебното решение по делото;
5. номер на изпълнителния лист, ако такъв е издаден;
6. номер на изпълнителното дело, ако такова е образувано;
7. събрани суми по изпълнителното дело.

Чл. 14. (1) Със заповедта по чл. 8, ал. 1 се определя лице за контакт от Комисията, съгласно чл. 18, ал. 9 от ЗПФКПП, което: 
1.	информира пострадалите от престъпления за движението на подадените молби за финансова компенсация и за срока за произнасяне по тях;
2.	информира пострадалите от престъпления за възможността да получат подпомагане по чл. 8 от ЗПФКПП;
3.	приема граждани в обявено на интернет страницата на Националния съвет работно време.

Чл. 15. (1) След постъпване в Министерството на правосъдието, молбите за финансова компенсация се предават на председателя на Комисията.
(2) Молбите се вписват в регистъра по чл. 12, ал. 2 и се разпределят на членовете на Комисията за разглеждане, изготвяне на писмено становище за основателността на всяка от тях и предложение за размера на финансовата компенсация за всеки отделен случай. 
(3) При отсъствие на председателя на Комисията молбите се предават на лицето по чл. 12, ал. 1.

	Чл. 16. (1) Становищата на членовете на Комисията по молбите за финансова компенсация и по всички въпроси, свързани с прилагането на ЗПФКПП се обсъждат и приемат на заседание на Комисията. 
	(2) Приетите становища се предават от председателя на Комисията на секретаря на Националния съвет, който в срока по чл. 5, ал. 2 ги изпраща на членовете на Националния съвет.
	
	Чл. 17. В двуседмичен срок от заседанието по чл. 5, ал. 1 Комисията подготвя решенията по молбите за финансова компенсация и ги предава на секретаря на Националния съвет.

 	Чл. 18. Членовете на Комисията са длъжни да не разпространяват информация във връзка с молбите за финансова компенсация, станала им известна при или по повод на изпълнение на техните задължения.

Глава четвърта
РЕД ЗА УСТАНОВЯВАНЕ НА ИМУЩЕСТВЕНИТЕ ВРЕДИ 
И ИЗПЛАЩАНЕ НА ФИНАНСОВИТЕ КОМПЕНСАЦИИ 
НА ПОСТРАДАЛИТЕ ОТ ПРЕСТЪПЛЕНИЯ

Чл. 19. (1) Финансовата компенсация се предоставя след влизане в сила на акта по чл. 12, ал. 2 от ЗПФКПП.
(2) Пострадалите от престъпления посочват в молбата за финансова компенсация имуществените вреди по чл. 14, ал. 1 от ЗПФКПП, които претендират, техния размер и прилагат заверени от тях копия на документите, които удостоверяват посочените в молбата данни, включително и препис на съответния акт по чл. 12, ал. 2 от ЗПФКПП.   

Чл. 20. (1) Разходи за лечение по чл. 14, ал. 1, т. 1 от ЗПФКПП могат да претендират лицата по чл. 3, ал. 1 от ЗПФКПП.
(2) Разходите за лечение, с изключение на разходите, които се поемат от бюджета на Националната здравноосигурителна каса, се удостоверяват с първични счетоводни документи, съгласно Закона за счетоводството.

Чл. 21. (1) Пропуснати доходи по чл. 14, ал. 1, т. 2 от ЗПФКПП могат да претендират лица по чл. 3, ал. 1 от ЗПФКПП.
(2) Пропуснатите доходи от трудова дейност се удостоверяват с болничен лист, експертно решение на териториална експертна лекарска комисия или Националната експертна лекарска комисия и/или служебна бележка от работодателя за изплатени възнаграждения за съответния период, служебна бележка от Национална агенция за приходите за актуално състояние на трудовите договори, служебна бележка от Националния осигурителен институт за изплатени обезщетения за временна неработоспособност по болнични листове.

Чл. 22. (1) Разходи по плащане на съдебни и деловодни разноски по чл. 14, ал. 1,   т. 3 от ЗПФКПП могат да претендират лица по чл. 3, ал. 1 и 2 от ЗПФКПП.
(2) Разходите по плащане на съдебни и деловодни разноски се удостоверяват с договор за правна защита и съдействие и първични счетоводни документи, съгласно Закона за счетоводството. 
(3) Когато разходите по ал. 1 са претендирани и уважени от съда в наказателното или гражданско дело, пострадалите представят копие от издадения изпълнителен лист по делото.
(4) След приемане на решение за предоставяне на финансова компенсация, пострадалите представят изпълнителния лист по ал. 3 в оригинал, за отбелязване на решението на Националния съвет, след което същият се връща по пощата с обратна разписка.
(5) За обстоятелствата по ал. 4 се уведомява съответният съдебен изпълнител,                     в случаите, когато е образувано изпълнително дело.

Чл. 23. (1) Пропуснати средства за издръжка по чл. 14, ал. 1, т. 4 от ЗПФКПП могат да претендират лица по чл. 3, ал. 2 от ЗПФКПП, ненавършили 18-годишна възраст, чрез техния законен представител, настойник или попечител. 
(2) Размерът на пропуснатите средства за издръжка представлява минималната издръжка по чл. 142, ал. 2 от Семейния кодекс, умножена по месеци от датата на извършване на престъплението до навършване на пълнолетие на лицето.
(3) Пропуснати средства за издръжка по чл. 14, ал. 1, т. 4 от ЗПФКПП се изплащат по банкова сметка на името на лицето, на което е предоставена финансовата компенсация.
(4) Средствата от изплатената финансова компенсация до размера, определен по  чл. 142, ал. 2 от Семейния кодекс, се разходват ежемесечно за издръжка, а за задоволяване на други потребности, разходването и разпореждането със средствата по банковата сметка се извършва по реда на чл. 130, ал. 3 от Семейния кодекс.

Чл. 24. (1) Разходи по погребение по чл. 14, ал. 1, т. 5 от ЗПФКПП могат да претендират лица по чл. 3, ал. 2 от ЗПФКПП.
(2) Разходите по погребение се удостоверяват с първични счетоводни документи, съгласно Закона за счетоводството, издадени към датата на извършване на погребението.
(3) Разходите по погребение не включват последващи обредни действия.
(4) Когато лицата по чл. 3, ал. 2 от ЗПФКПП не могат да представят документите по    ал. 2, Комисията служебно изисква информация за средния размер на погребалните услуги, предоставяни от погребалните агенции в общината по адрес на починалото лице.   
(5) Когато разходите по ал. 1 са претендирани и уважени от съда в наказателното или гражданско дело, на пострадалите се предоставя присъдената сума.
(6) Когато общината по адрес на починалото лице е извършила служебно погребение, финансова компенсация за понесени разходи по погребение не се предоставя. 

Чл. 25. (1) В срока по чл. 17, член от Комисията, определен със заповедта по чл. 8, ал. 1, изпраща решенията за предоставяне на финансова компенсация на компетентната дирекция в Министерството на правосъдието за изплащане на определената сума. 
(2) Когато лицето, на което е предоставена финансова компенсация, не е посочило в молбата за финансова компенсация банкова сметка за изплащане на сумата, компенсацията се изплаща в двуседмичен срок от представянето й. 

Глава пета
УСЛОВИЯ И РЕД ЗА ФИНАНСИРАНЕ НА ДЕЙНОСТТА ПО ЧЛ. 9 И ЧЛ. 11, АЛ. 3 ОТ ЗПФКПП  

Чл. 26. (1) Безплатна психологическа консултация и помощ по чл. 9 от ЗПФКПП се предоставя от специалисти – психолози от организации за подкрепа на пострадали, като на територията на всеки от апелативните съдебни райони се финансира една такава организация.
(2) За финансиране на дейността по ал. 1 могат да кандидатстват организации за подкрепа на пострадали по смисъла на § 1 от Допълнителните разпоредби на ЗПФКПП. 
(3) Организациите по ал. 2 осигуряват подслон или друго подходящо временно настаняване на пострадалите в случаите, предвидени в чл. 11, ал. 3 от ЗПФКПП. Помощта се представя по искане на разследващите органи, като се посочва срокът, за който е необходимо да се осъществи, но не за повече от десет дни.
(4) Осигуряването на подслон или друго подходящо временно настаняване се извършва незабавно на друго място, различно от обичайното местопребиваване на пострадалия от престъпление, което е безопасно за него.
(5) Алинея 3 се прилага в случай, че такава мярка не е предприета на друго основание по силата на друг нормативен акт.

Чл. 27. Преди обявяването на конкурсната процедура по чл. 28, ал. 1 Националният съвет приема:
1. максимален размер на финансирането за един час оказана психологическа консултация и помощ на пострадал от престъпление;
2. максимален размер на финансирането за осъществяване на дейността по чл. 11, ал. 3 от ЗПФКПП на ден;
3. максимален размер на финансирането за осъществяване на дейността по т. 1-2 за всеки апелативен съдебен район на година;
4. формуляр и образци на документите за кандидатстване в конкурсната процедура по чл. 28, ал. 1;
5. точкова система за оценяване на проектните предложения въз основа на критериите по чл. 33, ал. 1. 

Чл. 28. (1) Министърът на правосъдието или оправомощено от него длъжностно лице обявява конкурс за финансиране на безплатната психологическа консултация и помощ. В заповедта се определят началната и крайната дата за подаване на формуляра за кандидатстване, мястото за подаването му и максималния бюджет на финансирането за всеки апелативен съдебен район.
(2) Обявлението за конкурса се публикува на интернет страницата на Министерството на правосъдието и интернет страницата на Националния съвет.

	Чл. 29. (1) За участие в конкурса кандидатите подават в Министерството на правосъдието формуляр за кандидатстване.
(2) Формулярът по ал. 1 съдържа следната информация за кандидата:
1. описание на кандидатстващата организация;
2. идентификационни данни за кандидатстващата организация, включително номер на удостоверението за вписване в Централния регистър за юридическите лица с нестопанска цел;
3. работен капацитет, квалификация на специалистите-психолози и материална база на кандидатстващата организация;
4. предишен опит в предоставяне на психологическа консултация и помощ на пострадали от престъпления на организацията или на специалистите-психолози;
5. информация и съответните документи за сътрудничество на кандидата с институции, които при изпълнение на своята дейност оказват превенция и защита на пострадали от престъпления.
(3) Към формуляра се прилагат:
1. удостоверението за актуално състояние, издадено от съда по регистрация, към датата на обявяване на конкурса;
2. декларация за липсата на задължения за данъци и задължителни осигурителни вноски;
3. счетоводен баланс и финансов отчет за последната година;
4. проектно предложение, включващо бюджета и разчет на разходите за изпълнение на дейността по чл. 9 и чл. 11, ал. 3 от ЗПФКПП с продължителност   три години.
(4) Ако формулярът не отговаря на изискванията на ал. 2 и 3, се изпраща съобщение за отстраняване на нередовностите. Срокът за отстраняването им е седем дни от получаване на съобщението. 
(5) При неотстраняване на нередовностите в срока по ал. 4 формулярът, заедно с приложенията към него се връщат на кандидата и той не допуска до участие в конкурсната процедура. 
(6) Попълненият формуляр и проектното предложение се предоставят и на електронен носител.
(7) Всички приети формуляри получават идентификационен номер с отбелязване на датата и часа на подаване.

Чл. 30. (1) Оценяването на кандидатите се извършва от Националния съвет. 
(2) Членовете на Националния съвет декларират, че:
1. нямат материален интерес от участието си в конкурсната процедура;
2. нямат частен интерес от участието си в конкурсната процедура по смисъла на Закона за предотвратяване и установяване на конфликт на интереси.
(3) Членовете на Националния съвет са длъжни да пазят в тайна обстоятелствата, които са узнали във връзка с конкурсната процедура.
(4) Членовете на Националния съвет представят пред министъра на правосъдието декларация по ал. 2 и за спазване изискването на ал. 3 след получаване на списъка с кандидатите за финансиране и на всеки етап от процедурата при настъпване на промяна в декларираните обстоятелства.

	Чл. 31. Комисията подпомага технически работата на Националния съвет в конкурсната процедура по чл. 28, ал. 1.  

Чл. 32. (1) Националния съвет се произнася с решение по допустимостта на проектните предложения в 10-дневен срок след изтичането на срока за подаване на предложенията, съответно на срока по чл. 29, ал. 4. 
(2) Отказът на Националния съвет за допускане на кандидат подлежи на оспорване пред съда по реда на Административнопроцесуалния кодекс.

Чл. 33. (1) Националния съвет оценява и класира организациите за подкрепа на пострадали съобразно утвърденото финансиране за всеки апелативен съдебен район, при отчитане на следните критерии:
1. работен капацитет и квалификация на специалистите-психолози в организацията, включително населените места, на чиято територия ще се предоставя психологическа консултация и помощ;
2. материална база на организацията - собствена или осигурена със сключени договори за осигуряване на дейността по чл. 11, ал. 3 от ЗПФКПП;
3. финансова стабилност на организацията;
4. предишен опит на организацията или на специалистите-психолози в предоставяне на психологическа консултация и помощ на пострадали от престъпления;
5. сътрудничество на кандидата с институции, които при изпълнение на своята дейност оказват превенция и защита на пострадали от престъпления.
6. бюджет на проектното предложение в рамките на финансирането по чл. 27, включително и административни разходи за издръжка на офис. 	
(2) Договорите за финансиране на дейността по чл. 9 и чл. 11, ал. 3 от ЗПФКПП с избраните кандидати са с продължителност три години.

Чл. 34. (1) Националния съвет приема решение за избраните организации за подкрепа на пострадали в едномесечен срок от влизане на решението на по чл. 32, ал. 1. Организациите се уведомяват за решението в 7-дневен срок. 
(2) Решението по ал. 1 може да се оспори пред съда по реда на Административнопроцесуалния кодекс. 
(3) В едномесечен срок от получаване на уведомлението по ал. 1 избраните кандидати сключват договор за финансиране с министъра на правосъдието или с оправомощено от него длъжностно лице.
(4) В срока по ал. 3 кандидатът представя удостоверение от Националната агенция за приходите, удостоверяващо липсата на задължения за данъци и задължителни осигурителни вноски, в оригинал или нотариално заверено копие.

Чл. 35. (1) Финансирането на договора по чл. 34, ал. 3 се разпределя по равно за всяка година от срока на договора и включва:
1.	авансово плащане в размер на 20 % от одобреното финансиране за съответния апелативен съдебен район;
2.	две междинни плащания за реално предоставените услуги през първата и втората година от срока на действие на договора;
3.	окончателно плащане за реално предоставените услуги през третата година от срока на действие на договора.
(2) Авансовото плащане се извършва в едномесечен срок от сключването на договора. Полученото авансово плащане се прихваща с дължимата сума при междинните плащания по ал. 3 на две равни части.
(3) Междинните плащания се извършват в едномесечен срок от одобряване на отчета по чл. 38 за съответната година и не могат да надвишават разпределеното съгласно ал. 1 финансиране.
(4) Окончателното плащане се извършва в едномесечен срок от одобряване на отчета по чл. 38 за последната година от срока на договора. 
(5) В случай, че дължимото за прихващане авансово плащане по ал. 2 е по-малко от дължимото междинно плащане по ал. 1, т. 2, разликата се възстановява на Министерството на правосъдието в едномесечен срок. 
Чл. 36. Организациите за подкрепа на пострадали, поддържат регистър по           чл. 17, ал. 4 от ЗПФКПП, който съдържа:
1. входящ номер на молбата по чл. 17, ал. 1 от ЗПФКПП;
2. трите имена на пострадалия, неговото гражданство, дата и място на раждане, постоянен и настоящ адрес, телефон за контакт; 
3. трите имена на законния представител, настойника или попечителя, неговото гражданство, дата и място на раждане, постоянен и настоящ адрес, телефон за контакт;
4. вида на престъплението, дата, място на извършването му;
 	5. датата, на която пострадалият е уведомил компетентните органи за извършеното престъпление и номера на прокурорската преписка;
 	6. основание за търсене на психологическа консултация и помощ;
	7. датата и броя часове на оказаната психологическа консултация и помощ и становище на специалиста-психолог за необходимостта от предоставянето й в съответния размер;
	8. подпис на пострадалия за всяка оказана психологическа консултация и помощ.

Глава шеста
ОТЧЕТНОСТ И КОНТРОЛ ВЪРХУ ДЕЙНОСТТА НА ОРГАНИЗАЦИИТЕ ЗА ПОДКРЕПА НА ПОСТРАДАЛИ

Чл. 37. (1) Комисията осъществява контрол за изпълнението на условията по договорите за финансиране по чл. 34, ал. 3. 
(2) Контролът по ал. 1 се осъществява чрез извършване на проверка на документацията, свързана с изпълнението на договорите, включително проверки на място.
(3) Организациите за подкрепа на пострадали - страна по договор за финансиране по чл. 34, ал. 3, се задължава да предоставя на Комисията всяка информация, свързана с изпълнението на договора.

Чл. 38. (1) Всяка година до 31 януари организациите за подкрепа на пострадали - страна по договор за финансиране по чл. 34, ал. 3 представят в Министерството на правосъдието отчет за изпълнението на дейността си по чл. 9 и чл. 11, ал. 3 от ЗПФКПП.
(2) Към отчета по ал. 1 се прилагат:
1. доклад за дейността за предходната година;
2. декларация, че кандидатът не получава друго финансиране за оказаната помощ по чл. 9 и чл. 11, ал. 3 от ЗПФКПП.
3. заверено копие от регистъра по чл. 17, ал. 4 от ЗПФКПП;
4. заверени копия от всички оригинални първични счетоводни документи за направените разходи във връзка с дейността;
5. искане за плащане за направените разходи за предходната година.

Чл. 39. (1) Отчетите по чл. 38, ал. 1 се разглеждат от Комисията в едномесечен срок от изтичане на срока за представянето им. За всяко заседание се води протокол, който се подписва от председателя и членовете на Комисията. 
(2) Членовете на Комисията декларират, че:
1. нямат материален интерес от участието си в Комисията;
2. нямат частен интерес от участието си в Комисията по смисъла на Закона за предотвратяване и установяване на конфликт на интереси.
(3) Членовете на Комисията са длъжни да пазят в тайна обстоятелствата, които са узнали във връзка с дейността по чл. 38.
(4) Членовете на Комисията представят пред министъра на правосъдието декларация по ал. 2 и за спазване на изискването по ал. 3 след получаване на отчетите по чл. 38, ал. 1 и на всеки етап от процедурата при настъпване на промяна в декларираните обстоятелства.
(5) В срок от три дни от провеждане на последното заседание по ал. 1, председателят на Комисията представя доклад до министъра на правосъдието или на оправомощено от него длъжностно лице за приетите от комисията решения, включително копия на протоколите от проведените заседания. 
(6) Когато комисията е приела отчетите по ал. 1, докладът по ал. 5 съдържа предложение за изплащане на одобрените суми за изпълнението на дейността по чл. 9 и чл. 11, ал. 3 от ЗПФКПП.

Чл. 40. Организациите за подкрепа на пострадали – страна по договор за финансиране по чл. 34, ал. 3, се задължават на всеки три месеца да предоставят на Комисията информация за броя на лицата, на които е предоставена помощ по чл. 9 и чл. 11, ал. 3 от ЗПФКПП. 

Чл. 41. За период от 3 години от датата на приключване на договора по чл. 34, ал. 3. организациите за подкрепа на пострадали, получили финансиране, са длъжни да съхраняват всички оригинални документи, свързани с дейността им по ЗПФКПП.

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 1. (1) До два месеца от приемане на правилника Националният съвет приема решение по чл. 27.
(2) В едномесечен срок от приемане на решението по ал. 1 министърът на правосъдието или оправомощено от него длъжностно лице обявява конкурса по чл. 28, ал. 1.
§ 2. До приключване на конкурсната процедура по чл. 28, ал. 1, безплатната психологическа консултация и помощ по чл. 9 от ЗПФКПП се предоставят по досегашния ред.
§ 3. Правилникът се приема на основание § 21 от Преходните и заключителни разпоредби към Закона за изменение и допълнение на Закона за подпомагане и финансова компенсация на пострадали от престъпления (обн., ДВ, бр. 51 от 2016 г.).